CELEX: 32005D0670
Language: el
Date: 2005-06-22 00:00:00
Title: 2005/670/EK: Απόφαση της Επιτροπής, της 22ας Ιουνίου 2005, σχετικά με διαδικασία σύμφωνα με το άρθρο 82 της συνθήκης ΕΚ και το άρθρο 54 της συμφωνίας ΕΟΧ (πόθεση COMP/A.39.116/B2 — Coca-Cola) [κοινοποιηθείσα υπό τον αριθμό Ε(2005) 1829]   (Κείμενο που παρουσιάζει ενδιαφέρον για τον ΕΟΧ)

29.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 253/21
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 22ας Ιουνίου 2005
   σχετικά με διαδικασία σύμφωνα με το άρθρο 82 της συνθήκης ΕΚ και το άρθρο 54 της συμφωνίας ΕΟΧ
   (πόθεση COMP/A.39.116/B2 — Coca-Cola)
   [κοινοποιηθείσα υπό τον αριθμό Ε(2005) 1829]
   (Το κείμενο στην αγγλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2005/670/ΕΚ)
   
               (1)
            
            
               Η παρούσα απόφαση που εκδόθηκε σύμφωνα με το άρθρο 9 παράγραφος 1 του κανονισμού (ΕΚ) αριθ. 1/2003 του Συμβουλίου (1) απευθύνεται στην Coca-Cola Company («TCCC») και τους τρεις κυριότερους εμφιαλωτές της, την Bottling Holdings (Λουξεμβούργο) sàrl, την Coca-Cola Erfrischungsgetränke AG και την Coca-Cola Hellenic Bottling Company SA (αναφέρονται στο εξής ως: «τα μέρη»). Αντικείμενο της διαδικασίας είναι η συμπεριφορά της TCCC και των εμφιαλωτών της όσον αφορά την προμήθεια αεριούχων αναψυκτικών τόσο σε σχέση με τον δίαυλο διανομής για κατανάλωση στο σπίτι όσο και με τον δίαυλο διανομής για επιτόπου κατανάλωση στα κράτη μέλη της ΕΚ, την Ισλανδία και την Νορβηγία. Κατά την προκαταρκτική εξέταση της υπόθεσης, η Επιτροπή διατύπωσε αντιρρήσεις σύμφωνα με το άρθρο 82 της συνθήκης ΕΚ και το άρθρο 54 της συμφωνίας ΕΟΧ σχετικά με τις πρακτικές που αφορούν απαιτήσεις αποκλειστικότητας, εκπτώσεις που χορηγούνται βάσει της αύξησης των πωλήσεων και της επίτευξης ορισμένων στόχων για τις πωλήσεις και την εκμετάλλευση της ισχύος στην αγορά για την υποχρεωτική προμήθεια ορισμένων κατηγοριών προϊόντων.
            
         
               (2)
            
            
               Η Επιτροπή θεωρεί ότι οι δεσμεύσεις που αναλήφθηκαν μετά την προκαταρκτική εκτίμηση και τις παρατηρήσεις που υποβλήθηκαν από τρίτους ενδιαφερόμενους είναι επαρκείς για την επίλυση των προβλημάτων ανταγωνισμού που εντοπίστηκαν σε διαύλους διανομής στους οποίους τα μερίδια αγοράς των μερών φθάνουν ένα ορισμένο κατώτατο όριο. Ειδικότερα, τα μέρη δεν θα συνάπτουν πλέον συμφωνίες αποκλειστικότητας εκτός από συγκεκριμένες περιπτώσεις και δεν θα παρέχουν εκπτώσεις βάσει της αύξησης των πωλήσεων και βάσει της επίτευξης στόχων για τις πωλήσεις. Κατά την προκαταρκτική εξέταση, οι πρακτικές αυτές θεωρήθηκε ότι καθιστούσαν δυσκολότερο τον ανταγωνισμό για τρίτους βάσει αξιοκρατικών κριτηρίων. Με τη δέσμευση ότι οι απαιτήσεις σχετικά με τα είδη των προϊόντων και το χώρο στα ράφια θα πρέπει να καθορίζονται χωριστά για ορισμένες κατηγορίες σημάτων, επιλύονται τα προβλήματα που εντοπίστηκαν κατά την προκαταρκτική εξέταση και τα ισχυρότερα σήματα δεν θα μπορούν πλέον να χρησιμοποιούνται για την ενίσχυση των ασθενέστερων σημάτων. Όσον αφορά τη χρηματοδότηση και τον τεχνικό εξοπλισμό, οι δεσμεύσεις μειώνουν τη διάρκεια των συμβάσεων, παρέχοντας στους πελάτες τη δυνατότητα εξόφλησης και λύσης της σύμβασης χωρίς ποινές και ελευθερώνουν ένα ορισμένο μερίδιο στους χώρους ψύξης, επιλύοντας έτσι τα προβλήματα ανταγωνισμού που εντοπίστηκαν, δηλαδή ότι οι προϋπάρχουσες συμφωνίες θα μπορούσαν να δεσμεύουν αδικαιολόγητα τους πελάτες και να οδηγούν σε αποκλειστικότητα στα σημεία πώλησης.
            
         
               (3)
            
            
               Στην απόφαση διαπιστώνεται ότι με τις δεσμεύσεις αυτές δεν υπάρχουν πλέον λόγοι να αναληφθούν άλλες ενέργειες από την Επιτροπή. Η παρούσα απόφαση θα είναι δεσμευτική μέχρι τις 31 Δεκεμβρίου 2010.
            
         
               (4)
            
            
               Η συμβουλευτική επιτροπή συμπράξεων και δεσποζουσών θέσεων εξέδωσε ευνοϊκή γνώμη στις 20 Μαΐου 2005.
            
         
      (1)  ΕΕ L 1 της 4.1.2003, σ. 1· κανονισμός όπως τροποποιήθηκε από τον κανονισμό (ΕΚ) αριθ. 411/2004 (ΕΕ L 68 της 8.3.2004, σ. 1).